Per Søndergaard og Jesper Skovsgaard sidder side om side til pressemødet. Hidtil har de sloges om de samme sponsorer. Men nu overtager AaB altså Aalborg DH og får markedet for sig selv. - Der er meget tilskuer, sponsor og medie interesse omkring damehåndbold, og derfor er det kun naturligt, at det bliver en del af vores underholdningskoncern, siger bestyrelsesformand for AaB, Per Søndergaard. Aalborg DHs tre ejere er ikke kun sælgere - de køber også. Som betaling får Aalborg DH får de over 5 procent af aktierne i AaB. Samtidig køber de AaB sportscolleges bygninger og en større byggegrund af AaB for et trecifret millionbeløb. - Vi hører til i ejendoms- og byggebranchen og ikke i sportsbranchen. Da vi en mulighed for at lave en større investering og stadig bevare vores engagement i sporten, så valgte vi det, siger medejer i Aalborg DH Jesper Skovsgaard. Aalborg DH har altid været en underskudsforretning, og Aalborg DHs ejere har tabt flere millioner kroner på eventyret de seneste to år.  De erkender, at de har gabt over noget de ikke havde forstand på. Alligevel tror AaB, at man kan vende skuden til et overskud. - Der er ingen grund til, at vi bor flere steder, og har flere huslejer. Der bliver også en del andre steder hvor vi kan lave synergier, og hvor vi kan spare. Vi kan også lave fælles aktiviteter, der genererer flere indtægter, siger bestyrelsesformand for AaB, Per Søndergaard. Selvom om damerne nu på papiret hedder AaB, så fortsætter de efter al sandsynlighed med at hedde Aalborg DH på banen en sæson endnu. Fristen for at skifte navn udløb første maj. - Vi ved godt, at vi har overskredet den tidsfrist, men hvis vi ikke kan få dispensation, så hedder vi bare Aalborg DH i et år mere, siger Per Søndergaard. AaB overtager Aalborg DHs personale. Hvilken rolle Aalborg DHs direktør Erik Just får I AaB er endnu ikke på plads.

Referat:
Damehåndboldklubben har hvert år givet et million-underskud - alligevel tror AaB koncernen på at man kan tjene penge på håndbolddamerne.